b"\n_START_ARTICLE_\nDavid Comn\xc3\xa8\n_START_SECTION_\nFundador de l'Imperi de Trebisonda\n_START_PARAGRAPH_\nVa ser el segon fill del sebastocr\xc3\xa0tor  Manel Comn\xc3\xa8] i de la princesa georgiana Rusudan, n\xc3\xa9t per part de pare de l'emperador rom\xc3\xa0 d'Orient Andr\xc3\xb2nic I Comn\xc3\xa8 i per part de la seva mare de Giorgi III de Ge\xc3\xb2rgia._NEWLINE_Com que la relaci\xc3\xb3 amb el que llavors era emperador bizant\xc3\xad, Aleix\xc2\xa0III \xc3\x80ngel els dos germans van marxar de Constantinoble per anar a viure a Ge\xc3\xb2rgia. A l'abril del 1204 Aleix i David, amb un ex\xc3\xa8rcit proporcionat per la reina Tamara, van ocupar Trebisonda, despr\xc3\xa9s Aleix es va proclamar emperador, un acte considerat pels historiadors com la fundaci\xc3\xb3 de l'Imperi de Trebisonda._NEWLINE_Vasiliev sospita que les motivacions de la reina Tamara anaven m\xc3\xa9s enll\xc3\xa0 del que seria donar suport a uns nebots i que podria tenir, a m\xc3\xa9s, un objectiu religi\xc3\xb3s. Aquesta reina tenia per costum fer donatius als monestirs i esgl\xc3\xa9sies, no nom\xc3\xa9s del seu propi pa\xc3\xads, sin\xc3\xb3 tamb\xc3\xa9 de tot el Pr\xc3\xb2xim Orient. En una ocasi\xc3\xb3 va donar diners a uns monjos que anaven de pelegrinatge cap a Jerusalem, per\xc3\xb2 llavors els monjos van ser assaltats a prop de Constantinoble per l'emperador bizant\xc3\xad Aleix\xc2\xa0III \xc3\x80ngel i els va robar els diners; Tamara els va compensar del robatori amb una almoina encara m\xc3\xa9s quantiosa. La reina podria haver decidit venjar l'insult mitjan\xc3\xa7ant el suport als seus nebots en la seva invasi\xc3\xb3 de territoris bizantins._NEWLINE_David i Aleix van comen\xc3\xa7ar a planificar l'expansi\xc3\xb3 del territori que havien guanyat quan els va arribar la not\xc3\xadci del saqueig de Constantinoble per part dels croats, efectuat el 13 d'abril del 1204. Inicialment s'havia pensat que la intenci\xc3\xb3 que portaven originalment era la de capturar una ciutat (Trebiisonda) que els serv\xc3\xads de base per m\xc3\xa9s endavant recuperar Constantinoble, per\xc3\xb2 segons les dades contrastades per Kur\xc5\xa1anskis, aix\xc3\xb2 no hauria estat possible i el que en realitat pretenien era extreure del territori bizant\xc3\xad un estat fronterer per protegir Ge\xc3\xb2rgia dels turcs selj\xc3\xbacides. Kur\xc5\xa1anskis comparteix el punt de vista de Vasiliev i creu que la motivaci\xc3\xb3 de revenja de Tamara tamb\xc3\xa9 va impulsar que, en segon terme, l'objectiu fos provocar una revolta, deposar Aleix\xc2\xa0III i tornar els Comn\xc3\xa8 al tron imperial bizant\xc3\xad. Tanmateix, els germans consideraven que els croats no tenien dret a governar Constantinoble i de seguida es van plantejar recuperar-la per a ells, que com que eren descendents d'emperadors bizantins hi tenien m\xc3\xa9s dret. A partir de llavors els dos germans van competir amb Teodor I L\xc3\xa0scaris, el qual s'havia refugiat a l'oest d'Anat\xc3\xb2lia i havia format l'Imperi de Nicea, per recuperar el govern de la capital bizantina. L'altre amb qui competia en aquesta tasca va ser Miquel I \xc3\x80ngel-Comn\xc3\xa8 que s'havia refugiat a Gr\xc3\xa8cia i havia format el Despotat de l'Epir._NEWLINE_En els mesos seg\xc3\xbcents, David va anar cap a l'oest fent-se amo de la resta de la regi\xc3\xb3 del Pont i Paflag\xc3\xb2nia. Anthony Bryer suggereix que els relats georgians de la invasi\xc3\xb3 es podrien dividir en dues rutes: la que cada germ\xc3\xa0 va prendre. Tots dos van partir d'Imer\xc3\xa8tia per anar cap a Trebisonda; David seguint la l\xc3\xadnia costanera, potser amb una flota, va capturar Kerasos, Cide, Amasra i Heraclea P\xc3\xb2ntica; mentrestant Aleix va prendre possessi\xc3\xb3 de Limnia, Samsun i Sinope._NEWLINE_Mentre David estava a Paflag\xc3\xb2nia, Aleix es va veure for\xc3\xa7at a romandre a la rodalia de Trebizonda, defensant aquesta zona dels atacs selj\xc3\xbacides. Aquests atacs van culminar en el primer setge de Trebisonda el 1205 dirigit per Kaykhusraw I._NEWLINE_El 1205, aliat als llatins, David Comn\xc3\xa8 va atacar Nicom\xc3\xa8dia per\xc3\xb2 fou derrotat per Teodor I Lascaris de Nicea; el 1206 David Comn\xc3\xa8 fou de nou derrotat per Teodor, i el 1208 Teodor Lascaris fou coronat emperador per un patriarca._NEWLINE_El 1208 Teodor va decidir atacar els territoris que David Comn\xc3\xa8 havia conquerit a Paflag\xc3\xb2nia i va travessar el riu Sangarios en direcci\xc3\xb3 a Heraclea P\xc3\xb2ntica. En resposta, David va enviar una ambaixada a Enric I de Flandes, que havia estat escollit emperador llat\xc3\xad el setembre del 1208, demanant alian\xc3\xa7a militar contra Teodor. Enric va enviar les seves tropes a trav\xc3\xa9s de la mar de M\xc3\xa0rmara i va ocupar Nicom\xc3\xa8dia, aix\xc3\xad obligava Teodor a abandonar el setge que estava mantenint i tornar al seu territori. Durant aquesta retirada precipitada, Teodor va perdre uns 1.000 soldats que van morir ofegats a causa del riu Sangarios que baixava crescut._NEWLINE_A partir d'aquest moment es perd el rastre de David, la darrera not\xc3\xadcia \xc3\xa9s un manuscrit del Mont Athos que diu que David va morir com a monjo al monestir de Vatopedi el 13 de desembre del 1212.Segons l'historiador Shukurov, David devia ofendre d'alguna manera greu a Aleix i aquest el va fer retirar cap a la vida mon\xc3\xa0stica. L'ofensa podria ser el fet que va acudir a un atac de Teodor L\xc3\xa0scaris acompanyat d'un nombre insuficient de soldats i aix\xc3\xb2 va comportar que hagu\xc3\xa9s d'acceptar sotmetre's a vassallatge dels llatins, ja que aix\xc3\xb2 era preferible a desapar\xc3\xa8ixer com a estat i acabar annexats a l'Imperi de Nicea."